[{"text_idx": "#000006", "text": "Ydach chi\u2019n cofio Toast Toppers neu Arctic Roll? Dach chi\u2019n cofio\u2019r tro cynta\u2019 i chi flasu hufen ia\u0302? Ydy arogl rhai bwydydd yn mynd a chi no\u0302l i\u2019ch plentyndod neu wyliau hudolus yn yr haul? Mae\u2019r gyfres yma\u2019n bwrw golwg ar atgofion rhai o wynebau cyfarwydd Cymru am fwyd a sut mae hynny wedi dylanwadu eu harferion bwyta heddiw. Y tenor o Ruthun yn Sir Ddinbych, Rhys Meirion, sy\u2019n rhannu ei atgofion bwyd yr wythnos hon..."}, {"text_idx": "#000008", "text": "Oeddan ni\u2019n cael cinio dydd Sul bob wythnos, heb os, pan o\u2019n i\u2019n blentyn a dw i\u2019n cofio sw\u0302n y pressure cooker yn y gegin a bob man di stemio fyny, a chael ein siarsio i beidio mynd ato fo. O\u2019n i\u2019n cymryd lot o amser i fwyta pan o\u2019n i\u2019n fach a pan oedd y bwyd wedi mynd yn oer o\u2019n i ddim yn licio fo gymaint ond, yn y dyddiau hynny, oeddan ni ddim yn cael gadael y bwrdd nes bod bob dim wedi mynd. Dw i\u2019n cofio ogla\u2019r sosban chips hefyd a meddwl \u2018yes! Chips i de\u2019. Os oedd Mam wedi gwneud gormod o chips roedd \u2019na seconds yn dal i ffrio ac roedd rheiny hyd yn oed yn neisiach."}, {"text_idx": "#000009", "text": "Ym mis Ionawr a Chwefror mi fydda\u2019i yn bwyta\u2019n reit iach, ac mae\u2019r adduned Blwyddyn Newydd yn para ryw ddeufis. Mi nesh i ddarganfod yr intermittent fasting diet ac mae hwnnw\u2019n hawdd achos ti\u2019m yn gorfod meddwl am gynhwysion a mesur calori\u0308au. Mi fedrwch chi fwyta beth bynnag dach chi isho am wyth awr ac wedyn ddim bwyta o gwbl am 16 awr. Dw i\u2019n trio cael y pryd ola\u2019 am 5.30pm a ddim byd wedyn tan 10.30 bore wedyn. Mae\u2019n gre\u0302t. Wrth neud hwnna mae\u2019n weddol hawdd colli cwpl o bwysau\u2019r wythnos. Mae fy mhatrwm bwyta fi bob man achos dw i ar y ffordd lot ac mae hynna\u2019n anodd pan ti\u2019n ffilmio neu mewn cyngherddau a ti\u2019n gorfod bwyta rhywbeth o gaffi neu garej so mae\u2019n anodd gwylio\u2019r diet. Os dw i mewn gwesty dw i\u2019n cael brecwast llawn ond fydda\u2019i byth yn cael hynna adra \u2013 fydda\u2019i fel arfer yn cael cereal fel Corn Flakes neu Rice Crispies, efo flaked almonds a chia seeds mewn llaeth a dipyn o maple suryp ar ei ben o wedyn. Dyna\u2019r rwtin."}, {"text_idx": "#000010", "text": "Dw i wrth fy modd yn coginio ond dw i\u2019m yn dueddol o ddilyn rysa\u0301it \u2013 dw i licio arbrofi a mynd efo be dw i licio. Ond dwi licio cael llonydd yn y gegin neu mae rhywun yn colli concentration. Mi fydda\u2019i yn cael glasiad o win neu gwrw a\u2019r gerddoriaeth ymlaen \u2013 dw i licio gwrando ar blws neu roc pan fydda\u2019i yn coginio. Un da ydy Alexa \u2013 dydy hi ddim yn siarad yn o\u0302l!"}, {"text_idx": "#000011", "text": "Dw i licio gneud cyri a phrynu\u2019r stwff i gyd ac mae\u2019n blasu\u2019n wahanol bob tro. Un o\u2019r pethau rhyfedda wnes i oedd coginio cyri pan o\u2019n i newydd gael Covid a doedd genna\u2019i ddim blas nac arogl felly\u2019n gorfod mynd efo\u2019r cof. Roedd pawb yn deud bod o\u2019n blasu\u2019n iawn ond oedd o\u2019n deimlad od. Dw i wrth fy modd efo fajitas hefyd, ond er bo fi licio cyri a fajitas dw i ddim yn licio dim byd rhy sbeisi. Dw i ddim yn gweld pwynt cael dy dafod yn llosgi. Dw i\u2019n gweld pobl yn bwyta [cyri] madras a vindaloo a meddwl be aflwydd maen nhw\u2019n gael ohono fo? Mae\u2019n artaith i fi."}, {"text_idx": "#000013", "text": "Cig wedi\u2019i goginio ar asado"}, {"text_idx": "#000014", "text": "Y lle wnes i fwynhau\u2019r bwyd fwya\u2019 oedd ym Mhatagonia. Mae\u2019r ste\u0302cs a\u2019r bwyd yn fanno yn fendigedig, y ffordd maen nhw\u2019n coginio ar yr asado. Dw i wrth fy modd efo bwyd Chineaidd hefyd. Un o\u2019n ffefrynnau ydy cripsy duck a pancake rolls \u2013 fyswn i\u2019n gallu byw ar rheiny."}, {"text_idx": "#000015", "text": "Be sy\u2019n atgoffa fi o\u2019r haf ydy\u2019r barbeciw \u2013 dan ni wrth ein boddau efo barbeciw ac, os ydy\u2019n braf, allan fyddan ni\u2019n bwyta. Mae cig wedi\u2019i goginio ar farbeciw yn blasu\u2019n wahanol a jest bod allan mewn tywydd braf a phawb rownd y bwrdd. Yn y Gaeaf dw i licio lobsgo\u0301ws, mae hwnnw\u2019n comfort food ac yn dod ag atgofion o fy mhlentyndod hefyd. Doedd o ddim yn rwbath oedd yn dy gyffroi di, oedd o\u2019n rwbath oedd rhaid ei fwyta ond dw i wrth fy modd efo fo rw\u0302an. Y lobsgo\u0301ws gorau oedd pan oeddan ni\u2019n mynd i Noson Lawen a phawb yn dod a\u2019u lobsgo\u0301ws efo nhw a\u2019i roi i mewn un sosban fawr ag oedd hwnnw\u2019n ffantastig. Mae \u2018na gysur i gael o fwyd ond beth sydd mor bwysig hefyd ond mor anodd, achos mae pawb mor brysur, ydy trio bwyta efo\u2019n gilydd \u2013 dio\u2019m yn digwydd bob dydd, ond amser swper dan ni\u2019n trio dod at ein gilydd. Mae\u2019n amser braf i ddal i fyny efo pawb."}, {"text_idx": "#000016", "text": "Dw i\u2019n hoples am ddilyn rysa\u0301it. Y peth fydda\u2019i yn gwneud sydd yn cymryd amser ydy cyri. Mi fydda\u2019i yn cymryd ryw awr a hanner i wneud cyri a mwynhau. Felly dyma sut dw i\u2019n gwneud cyri:"}, {"text_idx": "#000017", "text": "Ffrio nionod, madarch a\u2019r puprau efo menyn garlleg a bach o olew olewydd, a gadael i hwnna stiwio am ychydig ar dymheredd reit isel. Tra mae hynny\u2019n digwydd fydda\u2019i yn cael y sbeisys at ei gilydd a dw i\u2019n defnyddio past so dw i\u2019n twyllo dipyn bach \u2013 past korma neu tikka masala \u2013 ac ychwanegu powdr o bob math fel sinsir, paprika a tyrmerig, pupur a halen a stoc llysiau. Wedyn dw i\u2019n coginio\u2019r cyw ia\u0302r mewn menyn garlleg ar waha\u0302n a rhoi lot o tyrmerig ar hwnnw fel bod o\u2019n felyn. Ar o\u0302l i\u2019r cyw ia\u0302r goginio mi fydda\u2019i yn tollti\u2019r saws ar y cyw ia\u0302r a gadael i hwnnw fudferwi ac wedyn tua chwarter awr cyn gorffen coginio mi na\u2019i roi hufen dwbl ynddo fo. Dw i\u2019n coginio\u2019r reis ac wedyn dyna ni. Rhaid cael poppadums a naan bread, a rhoi mwy o fenyn garlleg ar hwnnw."}, {"text_idx": "#000022", "text": "\u275d Bwyd i\u2019r corff a\u2019r enaid: Stiw twrci \u2018Dolig heb giwb stoc"}]